Soldi

Komposisjon og oppbygging

I et intervju med magasinet TV Sorrisi e Canzoni fortalte Mahmood at han begynte å skrive sangen mens han hang med noen venner. Han brukte en stund på å fullføre sangen, og fikk hjelp til å utvikle sounden og komposisjonen av produsentene Dardust og Charlie Charles. Sangen har elementer av pop, R&B, trap og hiphop – i tillegg til inspirasjon fra arabisk musikk og marokkansk pop.
Sangen har ikke et eget refreng, men er  bygget opp av tre elementer, ifølge den italienske musikkprodusenten Andrea Rodini. Elementene er gjentakelse av ordet «soldi» (penger), verset «come va» (hva skjer?), samt lyden av klappende hender, noe Rodini beskriver som et «kubistisk refreng».

Teksten

«Soldi» er en selvbiografisk sang om Mahmoods egen familie. Mahmood er født og oppvokst i Milano i Italia. Moren er sardinsk, mens faren er egyptisk og forlot familien da Mahmood var seks år. Den italienske teksten omhandler Mahmoods forhold til faren og beskriver faren som en lyvende, selvmotsigende og upålitelig far – mer opptatt av penger enn av sin egen familie. Penger får derfor hovedskylden for at far-sønn-forholdet tok slutt, til sterk forskjell fra andre trap-låter, der penger ofte fremstilles som det ulitmate målet i livet. Mahmood selv forklarte at sangteksten «vekker minner», og at «det er mye sinne» og «sårhet» i den. 
Teksten har også en verselinje på arabisk, som gjentas to ganger. Selv om Mahmood selv ikke snakker arabisk, fortalte han at han fremdeles husker hvordan faren ropte på ham som barn. Mahmood brukte den arabiske setningen til å ta seg selv tilbake til et spesifikt tidspunkt som barn.

San Remo-festivalen

I desember 2018 ble Mahmood plukket ut til å delta i Sanremo Giovani, en tv-sendt konkurranse for å plukke ut to nykommere til å delta i San Remo-festivalen – Italias største musikkonkurranse. Mahmood vant sin semifinale med låten «Gioventù bruciata» og vant også kritikerprisen. Gjennom seieren sikret han seg en plass i San Remo-festivalen, der han deltok med låten «Soldi».
«Soldi» ble første gang fremført 5. februar 2019, under det første showet i San Remo-festivalen 2019. Mahmood fremførte sangen med orkester, dirigert av medkomponist Dario «Dardust» Faini. Siden fremførte han låten 8. februar i ny versjon og sammen med rapperen Gué Pequeno. «Soldi» kvalifiserte seg til finalen lørdag 9. februar, der den nådde topp tre i første runde. I andre og siste stemmerunde slo han utfordrerne Ultimo med «I tuoi particolari» og «Musica che resta» med Il Volo. Seerne hadde ham på tredjeplass, men Mahmood sikret seg seieren sammenlagt, takket være høye poeng fra fagjuryen. Han fikk også Enzo Jannacci-utmerkelsen for beste fremføring i festivalen. Seieren skapte imidlertid debatt, blant annet fordi «Soldi» ikke var seernes favoritt, og fordi enkelte politikere ikke anså Mahmood som «italiensk nok». Sangen har imidlertid blitt en stor hit i Italia og nådde toppen av den italienske singellisten uken etter seieren.

Eurovision Song Contest

Som vinner av San Remo-festivalen, tilbød kringkasteren Rai Mahmood å representere Italia i Eurovision Song Contest 2019 i Tel Aviv i Israel. Mahmood takket ja til tilbudet og representerte dermed Italia med «Soldi» i finalen lørdag 18. mai. Sangen endte til slutt på andreplass, 26 poeng bak vinneren «Arcade» fra Nederland.